મુલુંડમાં જર્નલિસ્ટ તરીકે કામ કરતા પતિ સાથે રહેતી મહિલાને હાથમાં સ્નાયુ ખેંચાવાની તકલીફ હોવાથી તે પોતાના ફૅમિલી-ડૉક્ટર પાસે ગઈ હતી. ફૅમિલી-ડૉક્ટરે તેમને એક સિનિયર ફિઝિશ્યન (આરોપી) પાસે મોકલ્યાં હતાં. એથી શુક્રવારે સાંજે મહિલા પોતાના ૧૬ વર્ષના પુત્ર અને બહેન સાથે મુલુંડ (ઈસ્ટ)માં ચિંતામણિ ગાર્ડન પાસે આવેલા આરોપી ડૉક્ટરના ક્લિનિકમાં ગઈ હતી. ત્યારે ડૉક્ટરે તેના હાથમાં આંગળીથી શોલ્ડર સુધી ટચ કરીને તપાસ કરતાં તે અનકમ્ફર્ટેબલ ફીલ કરાવી રહ્યો હોય એવું મહિલાને લાગ્યું હતું. એટલે પહેલી વાર તેણે રીઍક્ટ કર્યું નહોતું, પરંતુ ડૉક્ટરે બીજી વાર પણ એ જ રીતે તપાસ કરતાં મહિલાએ પોતાનો હાથ ખેંચી લીધો હતો અને ક્લિનિકમાંથી જતી રહી હતી. તપાસ દરમ્યાન ડૉક્ટરે મહિલાને હિપ પર વિટામિનનું સ્ટ્રૉન્ગ ઇન્જેક્શન લેવા કહ્યું હતું તેમ જ તેની સાથે વાત કરતો હતો ત્યારે પણ મહિલાને વલ્ગર લાગ્યું હતું. એટલે શનિવારે સવારે મહિલાએ પતિ સાથે પોલીસ-સ્ટેશનમાં જઈને ડૉક્ટર વિરુદ્ધ ફરિયાદ નોંધાવી હતી.